钦定古今图书集成/明伦汇编/氏族典/第190卷 > 萧术哲
## 钦定古今图书集成/明伦汇编/氏族典/第190卷 > 萧术哲

按《辽史萧术哲传》：“术哲，字石鲁隐，孝穆弟高九之子。
以戚属加监门卫上将军。重熙十三年，将卫兵讨李
元昊有功，迁兴圣宫使。蒲奴里部长陶得里叛，术哲
为统军都监，从都统耶律义先击之，擒陶得里。术哲
与义先不协，诬义先罪，免官，稍迁西南面招讨都监，
坐事下狱，以太后言，杖而释之。清宁初，为国舅详稳”、
西北路招讨使，私取官粟三百斛及代留畜产，令主
者鬻之以偿。后族弟胡睹到部，发其事，帝怒，决以大
杖，免官。寻起为昭德军节度使，征为北院宣徽使。九
年，上以术哲先为招讨，威行诸部，复为西北路招讨
使。训士卒，增器械，省追呼，严号令，人不敢犯，边境晏
然。十年，入朝，封柳城郡王。咸雍二年，拜北府宰相，为
北院枢密使耶律乙辛所忌，诬术哲与护卫萧忽古
等谋害乙辛。诏狱无状，罢相，出镇顺义军。卒，追王晋、
宋、梁三国。